Video: Kangaroe beland in apteek by lughawe | Maroela Media
Video: Kangaroe beland in apteek by lughawe
'n Video van die voorval volg onderaan die berig. Die polisie in Australië moes Woensdagoggend 'n gedeelte van 'n lughawe in Melbourne sluit nadat 'n beseerde kangaroe in die terminus beland het.
Die oostelike gryskangaroe het klante in 'n apteek verras voordat hy deur wildbewaarders aangekeer is. Die kangaroe, wat Cyrus na een van die bewaarders gedoop is, is verdoof en veilig aangekeer.
Die lughawe is geleë in 'n gebied waar baie kangaroes voorkom. Volgens berigte het die kangaroe by die lughawe ingehop nadat 'n motor hom getref het. "Hy het beserings aan sy pote opgedoen," het Ella Rountree aan die Associated Press gesê.
Volgens Johnson Law, 'n werknemer by die apteek, het hy aanvanklik nie sy kollega geglo toe sy gesê het daar is 'n kangaroe in die winkel nie. "Ek het net voortgegaan met dit waarmee ek besig was en gedink dis 'n grap," het Law gesê.
Die kangaroe sal na 'n veearts geneem word om ondersoek te word, het Wildlife Victoria in 'n verklaring gesê.
Kangaroes beland soms in die lughawe, alhoewel die aanloopbaan dopgehou word om seker te maak dat hulle nie 'n gevaar vir die vliegtuie inhou nie.